FI Euroopan unionin virallinen lehti L 263/49

EFTAn VALVONTAVIRANOMAISEN PÄÄTÖS

N:o 30/15/KOL,

annettu 27 päivänä tammikuuta 2015,

kolmen poikkeuksen myöntämisestä Liechtensteinin ruhtinaskunnalle vaarallisten aineiden tiekuljetuksista (Verordnung über den Transport gefährlicher Güter auf der Strasse – VTGGS) Liechtensteinissa 3 päivänä maaliskuuta 1998 annetun lain 30 §:n ja 36 §:n 2 momentin sekä liitteessä 5 olevan 1.1.3.6.3 kohdan b alakohdan mukaisesti Euroopan talousalueesta tehdyn sopimuksen liitteessä XIII olevan I luvun 13c kohdassa tarkoitetun säädöksen (Euroopan parlamentin ja neuvoston direktiivi 2008/68/EY vaarallisten aineiden sisämaankuljetuksista) 24 päivänä syyskuuta 2008 annettu 6 artiklan 2 alakohdan nojalla [2015/1813]

EFTAN VALVONTAVIRANOMAINEN, joka

ottaa huomioon ETA-sopimuksen liitteessä XIII olevan I luvun 13c kohdassa tarkoitetun säädöksen, vaarallisten aineiden sisämaankuljetuksista 24 päivänä syyskuuta 2008 annettu Euroopan parlamentin ja neuvoston direktiivi 2008/68/EY, jäljempänä ’direktiivi’, sellaisena kuin se on mukautettuna ETA-sopimuksen pöytäkirjalla 1, ja erityisesti sen 6 ja 9 artiklan,

ottaa huomioon pysyvän komitean päätökset N:o 3/12/SC ja N:o 4/12/SC,

ottaa huomioon EFTAn valvontaviranomaisen 16 päivänä heinäkuuta 2014 tekemän päätöksen N:o 295/14/KOL (tapahtuma nro 710373), joka koskee EFTAn liikennekomitealle toimitettavia toimenpide-ehdotuksia, jotka EFTAn valvontaviranomaisen olisi toteutettava Liechtensteinin pyynnön osalta, ja jolla valtuutetaan toimivaltainen kollegion jäsen antamaan lopullinen päätös, jos EFTAn liikennekomitea hyväksyy päätösluonnoksen yksimielisesti,

sekä katsoo seuraavaa:

1. MENETTELY

Liechtensteinin hallitus on 20 päivänä joulukuuta 2013 päivätyllä valvontaviranomaiselle osoitetulla kirjeellään (tapahtuma nro 611939) pyytänyt neljää poikkeusta direktiivin 6 artiklan 2 kohdan a alakohdan perusteella. Liechtensteinin poikkeuspyyntö koskee vaarallisten aineiden tiekuljetuksista (Verordnung über den Transport gefährlicher Güter auf der Strasse – VTGGS) Liechtensteinissa 3 päivänä maaliskuuta 1998 annetun lain (LR 741.621, sellaisena kuin se on viimeksi muutettuna), jäljempänä ’säädös’, 29 §:n 30 §:n ja 36 §:n 2 momentin sekä liitteessä 5 olevan 1.1.3.6.3. kohdan b alakohdassa tarkoitettuja määräyksiä, jotka koskevat räjähteiden kuljetusta, säiliöiden tarkastuslaitoksia, kuljettajien erityiskoulutusta sekä työmailla käytettäviä säiliöitä.

Liechtensteinin hallitus toimitti lisäselvityksiä vuonna 2014 epävirallisten ilmoitusten muodossa 20 päivänä helmikuuta (tapahtuma nro 700062), 21 päivänä helmikuuta (tapahtuma nro 700131), 12 päivänä maaliskuuta (tapahtuma nro 702345), 27 päivänä maaliskuuta (tapahtuma nro 703760), 9 päivänä toukokuuta (tapahtuma nro 707772), 14 päivänä toukokuuta (tapahtuma nro 708302) ja 16 päivänä toukokuuta (tapahtuma nro 708667).

Valvontaviranomainen teetti 4 päivänä maaliskuuta 2014 päivätyllä palvelusopimuksella (tapahtuma nro 700047) DNV GL AS:llä, jäljempänä ’DNV’, arvion siitä, ovatko pyydetyt poikkeukset direktiivin 6 artiklan 2 kohdan a alakohdan mukaisia. Huomiota kiinnitettiin erityisesti poikkeusten mukanaan tuomiin mahdollisiin tai todellisiin riskeihin, siihen, heikentäisivätkö tai parantaisivatko poikkeukset turvallisuutta vai pysyisikö se ennallaan, sekä tarvittaessa mahdollisten riskien vähentämistoimenpiteiden määrittäminen. DNV toimitti 16 päivänä huhtikuuta 2014 alustavan raportin valvontaviranomaiselle (tapahtuma nro 706289). DNV toimitti lopullisen raportin 23 päivänä toukokuuta 2014 (tapahtuma nro 709161).

Arvioituaan Liechtensteinin pyytämät poikkeukset valvontaviranomainen totesi, että ainoastaan säädöksen 30 §:n, 36 §:n 2 momentin ja liitteessä 5 olevan 1.1.3.6.3 kohdan b alakohdan määräykset voidaan katsoa direktiivin 6 artiklan 2 kohdan a alakohdan tarkoittamiksi poikkeuksiksi. Sen sijaan säädöksen 29 §:n määräyksiä, jotka koskevat räjähteitä kerran avatuissa, kuljetukseen tarkoitetuissa pakkauksissa, ei voida katsoa poikkeuksiksi (1).

Valvontaviranomainen toimitti 16 päivänä heinäkuuta 2014 EFTAn liikennekomitealle kolme toimenpide-ehdotusta (tapahtuma nro 706153), jotka valvontaviranomaisen olisi toteutettava direktiivin 6 artiklan 2 kohdan a alakohdan mukaisten Liechtensteinin poikkeuspyyntöjen osalta.

EFTAn liikennekomitealle 16 päivänä heinäkuuta 2014 toimitetut ehdotukset toimenpiteiksi ovat seuraavat:

1. Säädöksen 30 §, säiliöiden tarkastuslaitokset: EFTAn liikennekomitea katsoo, että poikkeuspyyntö säädöksen 30 §:n osalta koskien säiliöiden tarkastuslaitoksia on sallittava, mikäli kuljettajilla on CITEC-koulutus (2). Viimeinen voimassaolopäivä: 26. syyskuuta 2015.

2. Säädöksen 36 §:n 2 momentti, kuljettajien erityiskoulutus: EFTAn liikennekomitea katsoo, että poikkeuspyyntö on hylättävä, ellei Liechtensteinin hallitus pysty osoittamaan, että BBT:n (3) tarjoama koulutus vastaa ADR-koulutusta (4).

3. Säädöksen liitteessä 5 olevan 1.1.3.6.3 kohdan b alakohta, työmailla käytettävät säiliöt: EFTAn liikennekomitea katsoo, että poikkeuspyyntö säädöksen liitteessä 5 olevan 1.1.3.6.6 kohdan b alakohdan osalta koskien työmailla käytettäviä säiliöitä on sallittava, mikäli säiliöissä on kaksinkertaiset seinämät. Viimeinen voimassaolopäivä: 26. syyskuuta 2015.

Valvontaviranomainen tiedotti EFTA-valtioille 16 päivänä heinäkuuta 2014 päivätyllä kirjeellä (tapahtuma nro 716061) toimenpide-ehdotukset, jotka EFTAn liikennekomitean on toteutettava ja pyysi EFTA-valtioilta arvioita Liechtensteinin ilmoituksesta ja EFTAn liikennekomitean lausuntoluonnoksesta. Lisäksi valvontaviranomainen ehdotti kyseisessä kirjeessä, että EFTAn liikennekomitean lausunto voidaan antaa kirjallista menettelyä noudattaen EFTA-valtioiden pysyvästä komiteasta 26 päivänä lokakuuta 2012 tehdyn päätöksen N:o 4/2012/SC artiklan 1 ja 2 nojalla. Valvontaviranomainen pyysi EFTA-valtioita toimittamaan sille mahdolliset huomautuksensa EFTAn liikennekomitean lausuntoluonnoksesta 25. elokuuta 2014 mennessä.

Norjan hallitus ilmoitti valvontaviranomaiselle 21 päivänä elokuuta 2014 päivätyllä kirjeellä (tapahtuma nro 720223), ettei sillä ollut huomauttamista EFTAn liikennekomitean lausuntoluonnokseen. Liechtensteinin hallitus toimitti valvontaviranomaiselle 22 päivänä elokuuta 2014 päivätyllä kirjeellä (tapahtuma nro 719910) huomautuksia EFTAn liikennekomitean lausuntoluonnokseen. Islannin hallitus ei vastannut lainkaan.

Valvontaviranomainen on huomautusten perusteella tarkistanut ja muuttanut ensimmäistä EFTAn liikennekomitealle toimitettua lausuntoluonnosta 16 päivänä heinäkuuta 2014 annetun päätöksen N:o 295/14/KOL mukaisesti. Valvontaviranomainen tarkisti myös poikkeuksen keston direktiivin 6 artiklan 3 kohdan mukaisesti. Tarkistetussa ja muutetussa lausuntoluonnoksessa valvontaviranomainen katsoi, että pyydetyt poikkeukset olisi myönnettävä ehdoitta.

Valvontaviranomainen toimitti 24 päivänä marraskuuta 2014 päivätyllä kirjeellä (tapahtuma nro 730389) tarkistetun ja muutetun lausuntoluonnoksen EFTAn liikennekomitealle pyytäen EFTA-valtioita toimittamaan sille huomautuksensa EFTAn liikennekomitean tarkistetusta ja muutetusta lausuntoluonnoksesta viimeistään 12. joulukuuta 2014 ennen työajan päättymistä.

Liechtensteinin hallitus ilmoitti valvontaviranomaiselle 5 päivänä joulukuuta 2014 päivätyllä kirjeellä (tapahtuma 731864), ettei sillä enää ollut huomautettavaa ja pyysi valvontaviranomaista toimimaan EFTAn liikennekomitean ehdotusten mukaisesti ja sallimaan pyydetyt poikkeukset. Norjan hallitus ilmoitti valvontaviranomaiselle 11 päivänä joulukuuta 2014 päivätyllä kirjeellä (tapahtuma nro 732607), ettei sillä ollut huomauttamista EFTAn liikennekomitean lausuntoluonnokseen. Islannin hallitus ei vastannut lainkaan.

2. ARVIOINTI

Liechtensteinin hallituksen 22 päivänä elokuuta 2014 toimittamien, tehtyä lausuntoluonnosta koskeviin huomautuksiin sisältyvien täsmennysten ja lisätietojen perusteella valvontaviranomainen on todennut, että kyseiset kolme poikkeusehdotusta on sallittava, siten kun ne on esitetty säädöksen 30 §:ssä, 36:n 2 kohdassa sekä liitteessä 5 olevassa 1.1.3.6.3 kohdan b alakohdassa.

Liechtensteinin hallitus ilmoitti 22 päivänä elokuuta 2014 päivätyssä kirjeessään ensimmäisen poikkeuspyynnön osalta, että kaikkien säiliön tarkastuslaitoksen kuljettajien, jotka toimivat säädöksen 30 §:ssä säädetyin edellytyksin, on suoritettava kolmen viikon CITEC-koulutus, joka kattaa kuljettajien ammatillisen toiminnan turvallisuuteen ja ympäristöön liittyvät näkökohdat. Liechtensteinin hallitus tarkensi, että jokaisella säiliön tarkastuslaitoksen kuljettajalla on säiliöiden turvallisuutta koskeva Sveitsin liittovaltion erikoistodistus (Spezialist/-in für Tanksicherheit mit eidgenössischem Fachausweis). Poikkeus ei siten vaaranna turvallisuutta, koska kuljettajat ovat suorittaneet CITEC-koulutuksen. Näin ollen valvontaviranomainen katsoo, että poikkeuspyyntö säädöksen 30 §:n osalta olisi sallittava.

Liechtensteinin hallitus toimitti 22 päivänä elokuuta 2014 päivätyssä kirjeessään toista poikkeuspyyntöä koskevia lisätietoja tukeakseen kantaansa, jonka mukaan BBT-ajokortti vastaa ADR-kuljettajien koulutusta. Valvontaviranomainen katsoo sen vuoksi, että nämä lisätiedot riittävät osoittamaan vastaavuuden tältä osin, sillä BBT-ajokortin haltijoilla on oikeus kuljettaa ADR 1 -luokkaan kuuluvia tavaroita ja koska BBT-ajokortin hankkimiseen tarvittava koulutus kattaa kaikki tällaisten tavaroiden kuljetukseen liittyvät seikat.

Lopuksi Liechtensteinin hallitus vahvisti 22 päivänä elokuuta 2014 päivätyissä kirjallisissa huomautuksissaan kolmannen poikkeuspyynnön osalta, että asianomaisissa työmailla käytettävissä säiliöissä on kaksinkertaiset seinämät, sillä ne koostuvat sisäsäiliöstä ja suljetusta ulommasta keräilyastiasta (sellaisena kuin se määritellään säädöksen liitteessä 5 olevassa 6.14.1.1 kohdassa). Näin ollen valvontaviranomainen katsoo, että myös säädöksen liitteessä 5 oleva 1.1.3.6.3 kohdan b alakohtaa koskeva poikkeuspyyntö olisi sallittava.

Valvontaviranomainen toteaa päätelmänään, että näiden poikkeusten myöntäminen ei vaaranna turvallisuutta ja että kyseiset kolme poikkeuspyyntöä täyttävät direktiivin 6 artiklan 2 kohdan a alakohdan edellytykset. Säädöksen 30 §:n, 36 §:n 2 momentin sekä liitteessä 5 olevan 1.1.3.6.3 kohdan b alakohdan sisältämät poikkeukset olisi näin ollen myös sallittava. Valvontaviranomainen myöntää sen vuoksi vapautuksen direktiivin 6 artiklan 2 kohdan a alakohdan perusteella. Poikkeukset ovat voimassa kuuden vuoden ajan, kuten direktiivin 6 artiklan 3 kohdassa säädetään. Valvontaviranomainen voi direktiivin 6 artiklan 4 kohdan perusteella uudistaa luvan.

Näillä perusteilla EFTAn valvontaviranomainen ETA-sopimuksen liitteessä XIII olevan I luvun 13c kohdassa tarkoitetun säädöksen, vaarallisten aineiden sisämaankuljetuksista 24 päivänä syyskuuta 2008 annetun Euroopan parlamentin ja neuvoston direktiivin 2008/68/EY, sellaisena kuin se on mukautettuna ETA-sopimuksen pöytäkirjalla 1, 6 artiklan mukaisesti,

ON HYVÄKSYNYT TÄMÄN PÄÄTÖKSEN:

1 artikla

Myönnetään Liechtensteinin ruhtinaskunnan pyytämät poikkeukset, jotka koskevat vaarallisten aineiden tiekuljetuksista (Verordnung über den Transport gefährlicher Güter auf der Strasse – VTGGS) Liechtensteinissa 3 päivänä maaliskuuta 1998 annetun lain 30 §:n, 36 §:n 2 momentin sekä liitteessä 5 olevan 1.1.3.6.3 kohdan b alakohdan määräyksiä.

2 artikla

Tämän päätöksen 1 artiklassa esitetyt poikkeukset julkaistaan ETA-sopimuksen pöytäkirjassa 1 olevan 6 kohdan mukaisesti Euroopan unionin virallisen lehden ETA-osastossa ja ETA-täydennysosassa.

3 artikla

Tämän päätöksen 1 artiklassa esitetyt poikkeukset ovat voimassa kuusi vuotta.

4 artikla

Tämä päätös on osoitettu Liechtensteinin ruhtinaskunnalle ja tulee voimaan kun asiasta on sille ilmoitettu.

5 artikla

Tämä päätös on todistusvoimainen englannin kielellä.

Tehty Brysselissä 27 päivänä tammikuuta 2015. EFTAn valvontaviranomaisen puolesta Helga JÓNSDÓTTIR Kollegion jäsen Xavier LEWIS Johtaja

(1) Viitaten päätöksessä N:o 295/14/COL annettuun arvioon.

(2) CITEC: Sveitsiläinen järjestö, joka on keskittynyt vesialueiden suojeluun ja säiliöiden turvallisuuteen (Association pour la protection des eaux et la sécurité des citernes).

(3) BBT: Sveitsin liittovaltion ammatillisesta koulutuksesta ja tekniikasta vastaava virasto (Bundesamt für Berufsbildung und Technologie).

(4) ADR: Eurooppalainen sopimus vaarallisten tavaroiden kansainvälisistä tiekuljetuksista.